Volám sa May-Li Khoe, som dizajnérka a vynálezkyňa.
Niekoľko vecí som navrhla pre Apple a teraz navrhujem produkty pre deti,
ktoré im uľahčia vyučovanie v škole.
Som tiež DJka a venujem sa aj tancu.
Počítače sú všade!
Nájdeš ich v našich vreckách, v autách, či trebárs aj na ruke.
Možno máš jeden práve teraz vo svojom ruksaku.
Čo však robí z počítača počítač?
Čo vôbec robí z počítača počítač?
A ako vlastne funguje?
Ahoj, som Nat! Som jeden z pôvodných dizajnérov Xboxu.
S počítačmi pracujem od svojich 7 rokov a teraz sa venujem virtuálnej realite.
Ľudstvo vždy vymýšľalo nástroje, ktoré nám pomáhali riešiť problémy.
Nástroje ako fúrik, kladivo, tlačiareň alebo príves traktora.
Všetky tieto vynálezy nám pomohli pri manuálnej práci.
Po čase začali byť ľudia zvedaví,
ako navrhnúť a vyrobiť zariadenie, ktoré by nám pomohlo pri premýšľaní,
napríklad pri riešení rovníc alebo sledovaní hviezd na oblohe.
Miesto presúvania alebo spracúvania fyzických predmetov, ako sú hlina a kameň,
by tieto zariadenia slúžili na spracúvanie informácií.
Kým priekopníci informatiky skúmali, ako navrhnúť mysliaci stroj,
uvedomili si, že musí plniť štyri rôzne úlohy.
Musí vedieť získavať vstupy,
ukladať informácie,
spracúvať ich a následne odovzdávať výsledky.
Možno to znie jednoducho,
ale tieto štyri veci majú spoločné všetky počítače.
Je to to, čo robí z počítača počítač.
Najstaršie počítače boli vyrobené z dreva a kovu,
mali mechanické páky a ozubené kolesá.
V 20. storočí sa však v počítačoch začali používať elektrické súčiastky.
Tieto staré počítače boli naozaj veľmi veľké a pomalé.
Počítaču veľkému ako izba trvalo hodiny, kým vyriešil základnú matematickú úlohu.
Tieto lesklé a pestré kovové stroje majú mnoho blikajúcich svetiel.
Prvé počítače boli ako jednoduchá kalkulačka,
čo bolo v tom čase naozaj úžasné, a v tých časoch spracúvali len čísla.
Teraz ich už môžeme použiť na četovanie, hranie hier, ovládanie robotov
a iné bláznivé veci, aké si možno ani nevieš predstaviť.
Moderné počítače sa ani nepodobajú tým starým, neohrabaným strojom,
stále však robia tie isté 4 veci.
Najskôr sa porozprávame o vstupoch.
Tie mám najradšej, pretože vstupy sú všetko,
čo robí svet alebo čo robíš ty, a vďaka čomu počítač plní úlohy.
Počítaču môžeš povedať, čo má spraviť,
pomocou klávesnice, myši, mikrofónu alebo kamery.
Ak máš počítač na ruke, môže zaznamenávať tvoj pulz,
alebo v aute môže počúvať, čo auto robí.
Dotykový displej dokáže vnímať prst a berie to ako vstup do toho, čo robí.
Všetky tieto vstupy poskytujú počítaču informácie, ktoré sa uložia do pamäte.
Procesor počítača prijíma informácie z pamäte.
Spracúva ich alebo ich mení pomocou algoritmu,
ktorý predstavuje sériu príkazov.
A potom odošle spracované informácie späť do pamäte.
Toto pokračuje, kým spracované informácie nie sú pripravené na výstup.
Spôsob, akým počítač odovzdáva informácie, závisí od toho, ako bol navrhnutý.
Displej zobrazuje text, fotografie, videá, hry – dokonca aj virtuálnu realitu!
Výstup môže dokonca obsahovať signály na riadenie robota.
A keď sa počítače spoja cez internet,
výstup z jedného počítača sa stáva vstupom pre druhý a naopak.
Súčasné počítače sa vo veľkej miere odlišujú od najstarších zariadení.
A kto vie, ako budú počítače vyzerať v budúcnosti?
Dúfam, že aj ty budeš rozhodovať o tom, ako budú počítače vyzerať.
Bez ohľadu na rôzne typy technológií, ktoré počítače používajú,
vykonávajú stále rovnaké 4 úlohy.
Prijímajú informácie,
ukladajú ich ako dáta,
spracovávajú ich
a nakoniec odovzdávajú výsledky.